पाठ याद नहीं करने पर टीचर ने बेरहमी से पीटा, VIDEO
Maharashtra Thane Madrassa Video Goes Viral. Follow Latest Thane Madrassa News, Headlines and Updates On Dainik Bhaskar (दैनिक भास्कर)
महाराष्ट्र के ठाणे जिले में एक निजी मदरसे में नाबालिग छात्र को टीचर द्वारा बुरी तरह पीटने का मामला सामने आया है। छात्र की गलती सिर्फ इतनी थी कि उसे टीचर ने जो पाठ याद करने दिया था, उसे वह ठीक से सुना नहीं सका। मामला नवंबर 2022 का है, जिसका वीडियो अब सोशल मीडिया पर वायरल हो रहा है।
वीडियो में देखा जा सकता है कि टीचर ने छात्र को 23 सेकेंड में 26 डंडे मारे। उधर, मदरसे के ट्रस्टी ने टीचर के खिलाफ केस दर्ज कराया है। टीचर घटना के बाद से लापता है।
छात्र के पाठ न याद करने से नाराज था टीचर
दरअसल, 24 नवंबर 2022 की सुबह 14 साल का एक छात्र हर रोज की तरह भिवंडी इलाके के दीनी मदरसे में पहुंचा था। यहां गुजरात के रहने वाले 32 साल के फहाद भगत नूरी बच्चों को तालीम देते थे। टीचर ने एक दिन पहले छात्र को एक पाठ याद करने को दिया था। जब नाबालिग मदरसा पहुंचा तो टीचर ने उससे पाठ सुनाने को कहा, लेकिन छात्र पाठ सही से नहीं सुना सका। इससे गुस्साए टीचर ने स्टूडेंट की डंडे से बुरी तरह पिटाई कर दी।
मदरसे के ट्रस्टी ने टीचर के खिलाफ केस दर्ज कराया
घटना का एक वीडियो भी वायरल हो रहा है, जिसमें साफ देखा जा सकता है कि टीचर डंडे से छात्र को बुरी तरह पीट रहा है। मीडिया रिपोर्ट्स में दावा किया जा रहा है कि टीचर ने छात्र को 23 सेकेंड में 26 डंडे मारे। वीडियो सामने आने के बाद दीनी मदरसे के ट्रस्टी ने 28 फरवरी 2023 को निजामपुरा पुलिस स्टेशन में टीचर के खिलाफ केस दर्ज कराया।
एफआईआर दर्ज होने के बाद से आरोपी फरार
निजामपुरा पुलिस ने बताया कि तहरीर के आधार पर केस दर्ज कर लिया गया है। हालांकि केस दर्ज होने के बाद से आरोपी फरार है। पुलिस टीम उसकी तलाश में जुटी है। अभी तक इस मामले में कोई गिरफ्तारी नहीं हुई है। एफआईआर के अनुसार मदरसा दारुल उलूम हसनैन करीमन से जुड़ा हुआ है।
टीचर के बच्चों को पीटने से जुड़ी अन्य खबरें भी पढ़ें...
होमवर्क नहीं करने पर बच्चे को बुरी तरह पीटा, टीचर ने छड़ी से इतना मारा कि दोनों पैरों पर निशान बन गए
मध्यप्रदेश के गुना जिले में टीचर ने होमवर्क न करने पर एक बच्चे की पिटाई की। इससे बच्चे के दोनों पैरों पर निशान बन गए। दरअसल, बच्चा बीमार होने की वजह से कुछ दिनों से स्कूल नहीं गया था। इसी वजह से उसका होमवर्क पूरा नहीं था। मामले की जानकारी मिलने पर टीचर ने अपनी गलती स्वीकार की। पढ़ें पूरी खबर...
क्लास में टॉयलेट करने पर बच्ची के बाल नोंचे, VIDEO, LKG की छात्रा ने टॉयलेट को पूछा तो जाने नहीं दिया, बदबू आने पर टीचर ने खूब पीटा​​​​​
उत्तर प्रदेश के फिरोजाबाद में एलकेजी की छात्रा के टॉयलेट करने पर टीचर ने उसे बुरी तरह से पीटा। इतना ही नहीं, उसके बाल तक उखाड़ दिए। मामले की जानकारी होने पर घरवालों ने हंगामा किया। पुलिस को तहरीर दी। पुलिस ने जांच के बाद कार्रवाई की बात कही। पढ़ें पूरी खबर...